Notum sit omnibus futuris et presentibus, quod ego Dalmacius de Chavanes et Milo frater meus damus Deo et sanctę Marię et monachis de Firmitate quicquid Bernardus de Chavanes pater noster eisdem dederat monachis, et guerpimus, sine ulla retentione, quicquid calupniabamur in omni terra quam idem monachi emerant a Guidone Putoiz, et quicquid juris habebamus in terra Bartholomei de Genestei libere concedimus eis, ut casamentum quod a nobis tenebat, deinceps a monachis ex integro teneat. Hoc autem factum est anno dominicę Incarnationis Mo Co LXXXo IIIo, et habuimus inde VI libras, et sacramento firmavimus in manu Hugonis de Palvello, et super altare sanctę Marię Navilliaci pacem tenere monachis in perpetuum, et tuitionem contra omnes homines in quantum justicia exegerit, et cartam hujus facti sigillo Cabilonensis episcopi muniri rogavimus in testimonium. Ipsi vero monachi donaverunt nobis injurias quas eis intuleramus, et concesserunt societatem bonorum suorum in vita et in morte, et promisimus defensores nos esse domus Firmitatis atque custodes in omnibus locis tota virtute nostra. Hujus rei testes : Robertus presbyter de Longapetra, Hugo de Pavello, Hugo clericus de Naville, Guido Blancus, Guichardus de Milice, Hugo de Bisse monachus Firmitatis, Durannus conversus magister de Clus, et Durannus Costables.